Prokureur self in beskuldigdebank | Netwerk24
Deur Cara-Lee Dorfling 15 Februarie 2019 12:09
'n Oos-Kaapse prokureur het Donderdag self in die beskuldigdebank gestaan weens aantygings van bedrog.
Die Valke het die prokureur, Zuko Nonxuba (46), Woensdag in Mthatha by 'n plaaslike hotel voorgekeer nadat 'n lasbrief vir sy inhegtenisneming uitgereik is.
Brig. Hangwani Mulaudzi, nasionale Valke-woordvoerder, sê in 'n verklaring die Valke het twee voorvalle ondersoek waar Nonxuba glo vals eise van altesaam R30 miljoen ingedien het.
Na bewering het Nonxuba in 2016 'n eis van bykans R13 miljoen teen die departement van gesondheid ingedien. Hy het dit namens 'n vrou, wat hy beweer het sy ma is, ingedien. Hy het verder blykbaar aangevoer dat die vrou se kind tydens geboorte ernstige beserings opgedoen het weens die verpleegsters se nalatigheid.
Nonxuba het na bewering in 2013 'n soortgelyke eis teen die departement ingedien.
Hy het Donderdag in die landdroshof in Mthatha voorgekom waar R80 000 se borgtog aan hom toegestaan is.
Mulaudzi sê 'n verdere ondersoek volg nou om vas te stel of die beskuldigde moontlik by soortgelyke voorvalle oor die land heen betrokke is.